b'\n_START_ARTICLE_\nPeanas\n_START_PARAGRAPH_\nPeanas (gr. \xcf\x80\xce\xb1\xce\xb9\xce\xae\xcf\x89\xce\xbd, \xcf\x80\xce\xb1\xce\xb9\xce\xac\xce\xbd, \xcf\x80\xce\xb1\xce\xb9\xcf\x8e\xce\xbd) \xe2\x80\x93 senov\xc4\x97s Graikijos poezijos \xc5\xbeanras, himnas dievams._NEWLINE_Tiksli \xc5\xbeod\xc5\xbeio peanas reik\xc5\xa1m\xc4\x97 n\xc4\x97ra \xc5\xbeinoma, nors galb\xc5\xabt jis susij\xc4\x99s su gydymo sritimi ir dievo Apolono kaip Peano aspektu, kuris veik\xc4\x97 kaip dievas gydytojas. Peanai buvo himnai Apolonui kaip dievui gydytojui, jo seseriai Artemidei ir Asklepijui, kitam dievui gydytojui. Peanus prad\xc5\xbeiui dainuodavo i\xc5\xa1tikus kokioms ypatingoms nelaim\xc4\x97ms, tokioms kaip epidemijos. Pean\xc5\xb3 atlikimas tur\xc4\x97davo nukreipti b\xc4\x97das \xc4\xaf \xc5\xa1on\xc4\x85 arba b\xc5\xabdavo pad\xc4\x97ka j\xc5\xb3 atsikra\xc4\x8dius. V\xc4\x97liau peanus \xc4\x97m\xc4\x97 atlikti ir kit\xc5\xb3 diev\xc5\xb3 garbei, kitomis progomis. Pvz., dor\xc4\x97nai peanus dainuodavo prie\xc5\xa1 i\xc5\xa1eidami \xc4\xaf \xc5\xbeyg\xc4\xaf, prie\xc5\xa1 i\xc5\xa1plaukiant laivynui, po pergal\xc4\x97s. Atikoje peanais vadindavo dainas, kuriuos dainuodavo puotaujan\xc4\x8di\xc5\xb3 choras, kai b\xc5\xabdavo nuliejama vyno dievams ar didvyriams. Tradicija peanus dainuoti pokyliuose, ypa\xc4\x8d baigiant puot\xc4\x85, kai kai dievams aukodavo vyno, buvo labai sena._NEWLINE_Vieta, kur anks\xc4\x8diausiai buvo \xc5\xbeinomi peanai, manoma, buvo Kreta. Manoma, kad \xc4\xaf \xc5\xbeemynin\xc4\x99 Graikij\xc4\x85 (pvz., \xc4\xaf Spart\xc4\x85) \xc5\xa1i\xc4\x85 poezijos r\xc5\xab\xc5\xa1\xc4\xaf atgabeno poetas Taletas._NEWLINE_Peanuose naudojamu eil\xc4\x97daros metru buvo peonas (vienas ilgas skiemuo, trys trumpi), kurio pavadinimas susij\xc4\x99s su \xc5\xbeanro pavadinimu. Kitas juose naudojamas metras buvo kretikas arba amfimakras (ilgas skiemuo, trumpas, ilgas). Metro pavadinimas kretikas matyt susij\xc4\x99s su \xc5\xbeanro kilme Kretoje._NEWLINE_Atliekant peanus Apolono ir Asklepijaus garbei paprastai b\xc5\xabdavo naudojamas priedainis Ije pean (gr. \xe1\xbc\xb0\xce\xae \xcf\x80\xce\xb1\xce\xb9\xce\xac\xce\xbd). Manoma, kad peanai buvo maldos forma, o j\xc5\xb3 \xc5\xbeod\xc5\xbeiai ir melodija i\xc5\xa1reik\xc5\xa1davo nars\xc4\x85 ir pasitik\xc4\x97jim\xc4\x85, net jei pasveikimas ar pergal\xc4\x97 dar tik b\xc5\xabdavo numanomi. B\xc5\xabdavo sakoma, kad visos aimanos liaujasi, kai pasigirsta priedainis Ije pean ._NEWLINE_Peanus dainuodavo bent keli \xc5\xbemon\xc4\x97s, kuri\xc5\xb3 vienas vesdavo melodij\xc4\x85. Dainininkai dainuodavo arba s\xc4\x97d\xc4\x97dami prie stalo, arba \xc5\xbeygiuodami susitelk\xc4\x99 \xc4\xaf kompakti\xc5\xa1k\xc4\x85 grup\xc4\x99. Spartie\xc4\x8diai \xc5\xbeod\xc5\xbeiu gr. \xcf\x80\xce\xb1\xce\xb9\xe1\xbd\xb0\xce\xbd \xe1\xbc\x90\xce\xbc\xce\xb2\xce\xb1\xcf\x84\xce\xae\xcf\x81\xce\xb9\xce\xbf\xcf\x82 vadindavo peanus, kuriuos dainuodavo \xc5\xbeygiuodami \xc4\xaf kautynes. Juos dainuodavo Apolono \xc5\xa1vent\xc4\x97se. Jau nuo labai ankstyv\xc5\xb3 laik\xc5\xb3 jie b\xc5\xabdavo atliekami Apolono \xc5\xa1ventyklose._NEWLINE_V\xc4\x97lyvaisiais laikais peanus dainuodavo ir mirting\xc5\xb3j\xc5\xb3 \xc5\xa1lovei. Pvz., Aleksino sukurt\xc4\x85 pean\xc4\x85 Delfuose dainavo karaliaus Kratero Makedonie\xc4\x8dio garbei. Plutarcho laikais chalkidikie\xc4\x8diai vis dar peanais \xc5\xa1lovino savo geradar\xc4\xaf Tit\xc4\x85 Kvinktij\xc5\xb3 Flaminin\xc4\x85 (Titus Quinctius Flamininus).'